L’Exaltació de les 25 Falleres Majors dona el tret d’eixida a les Falles de Burjassot
2025-07-24

En un Centre Cultural Tívoli en el qual no cabia una agulla, amb els nervis de ser una de les vesprades més importants per a les 25 Falleres Majors i amb els seus familiars donant-los suport i aplaudint a cada moment, Burjassot ha viscut la Solemne Exaltació de les Falleres Majors 2025 en un acte cuidat fins al més mínim detall que va reunir la família fallera burjassotera.

Després de la recepció de les tretze comissions falleres de Burjassot per part de l’alcalde de Burjassot, Rafa García, la regidora de Falles, Estefanía Ballesteros i la presidenta de la Federació de Falles de Burjassot, Mª José Carretero Gómez, es va donar pas a l’entrada de la Senyera, escortada pels presidents infantils. Després, va tindre lloc l’espectacle “El pas del temps”, de la mà de l’A. C. Grup de Danses “La Senyera”, on es va fer un recorregut per la història de la festa valenciana.

Després d’un xicotet recés, les dotze Falleres Majors Infantils i les 13 Falleres Majors de Burjassot van ser nomenades per a presentar-se al públic del Tívoli i, després de l’obertura del teló, ser exaltades com a màximes representants de les festes josefines de 2025. A l’escenari, van rebre amb gran emoció les paraules de la mantenidora d’enguany, Soraya Vizcaíno, passant el testimoni a la presidenta de la Federació de Falles, a la regidora de Falles i a l’alcalde de Burjassot, encarregat de tancar l’acte amb un emotiu discurs en el qual va destacar la importància de cada acte que viuran els màxims representants de la festa fallera a Burjassot, així com la solidaritat mostrada per les comsissions burjassotenses amb els afectats per la DANA.

Una vegada finalitzats els himnes, es va tancar aquesta màgica vesprada fallera a la sala polivalent del Tívoli on va tindre lloc el sopar de gala.